SL Uradni list Evropske unije L 31/21

ODLOČBA KOMISIJE

z dne 24. januarja 2006

o odobritvi dajanja v promet rženega kruha z dodanimi fitosteroli/fitostanoli kot novimi živili ali novimi živilskimi sestavinami v skladu z Uredbo Evropskega parlamenta in Sveta (ES) št. 258/97

(notificirano pod dokumentarno številko C(2006) 115)

(Besedili v finskem in švedskem jeziku sta edini verodostojni)

(Besedilo velja za EGP)

(2006/59/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Evropskega parlamenta in Sveta (ES) št. 258/97 z dne 27. januarja 1997 v zvezi z novimi živili in novimi živilskimi sestavinami (1), in zlasti člena 7 Uredbe,

ob upoštevanju naslednjega:

(1) 21. septembra 2000 je Karl Fazer Ltd pri pristojnih finskih organih vložil zahtevek za dajanje v promet živil z dodanimi fitosteroli kot novimi živili ali novimi živilskimi sestavinami.

(2) 29. januarja 2001 so pristojni finski organi izdali začetno poročilo o oceni.

(3) V začetnem poročilu o oceni je pristojni finski organ za ocenjevanje ugotovil, da so fitosteroli/fitostanoli varni za človeško prehrano.

(4) To začetno poročilo o oceni je Komisija 13. marca 2001 poslala vsem državam članicam.

(5) V roku 60 dni, določenem v členu 6(4) Uredbe, so bili v skladu z navedeno določbo podani obrazložitveni ugovori proti dajanju tega proizvoda v promet.

(6) Znanstveni odbor za prehrano (ZOP) v svojem mnenju „Splošni pregled dolgotrajnih učinkov uživanja visokih odmerkov fitosterolov iz več prehranskih virov s posebnim poudarkom na učinkih na beta karoten“ z dne 26. septembra 2002 navaja, da ni nobenih dokazov o dodatnih koristih uživanja več kot 3 g/dan, da pa bi visoki odmerki lahko povzročili neželene učinke, zaradi česar se je priporočljivo izogibati uživanju živil z rastlinskimi steroli v odmerku več kot 3 g/dan.

(7) Poleg tega je ZOP v svojem mnenju o zahtevkih za odobritev živil, obogatenih z rastlinskimi steroli, z dne 5. marca 2003 ponovno izrazil pomisleke glede kumulativnega vnosa iz raznovrstnih živil z dodanimi fitosteroli. Hkrati pa je ZOP v zvezi z zahtevkom Oy Karl Fazer Ab potrdil, da je dodatek fitosterolov raznovrstnim pekarskim proizvodom varen.

(8) Da bi upošteval pomisleke o kumulativnem vnosu fitosterolov/fitostanolov iz različnih proizvodov, se je Oy Karl Fazer Ab strinjal, da prvotno zahtevo za dodajanje omeji na rženi kruh.

(9) Uredba Komisije (ES) št. 608/2004 z dne 31. marca 2004 o označevanju živil in sestavin živil z dodanimi fitosteroli, estri fitosterolov, fitostanoli in/ali estri fitostanolov (2) zagotavlja, da potrošniki dobijo potrebne informacije, da se izognejo pretiranemu uživanju dodatnih fitosterolov.

(10) Stalni odbor za prehranjevalno verigo in zdravje živali ni dal pozitivnega mnenja. Zato je Komisija 22. avgusta 2005 v skladu s členom 5(4) Sklepa Sveta 1999/468/ES (3) Svetu predložila predlog, Svet pa mora ukrepati v roku treh mesecev.

(11) Svet se ni odzval v zahtevanem roku; Komisija mora zato sprejeti odločbo –

SPREJELA NASLEDNJO ODLOČBO:

Člen 1

Živila in živilske sestavine, opisane v Prilogi 1, z dodanimi fitosteroli/fitostanoli, določenimi v Prilogi 2, v nadaljnjem besedilu „proizvodi“, se lahko dajo v promet v Skupnosti.

Člen 2

Proizvodi so ponujeni v takšni obliki, da se jih zlahka razdeli na obroke, ki vsebujejo največ 3 g (pri enem obroku na dan) ali največ 1 g (pri treh obrokih na dan) dodanih fitosterolov/fitostanolov.

Člen 3

Ta odločba je naslovljena na Oy Karl Fazer Ab, Fazerintie 6, FIN-00941 Helsinki.

V Bruslju, 24. januarja 2006 Za Komisijo Markos KYPRIANOU Član Komisije

(1) UL L 43, 14.2.1997, str. 1. Uredba, kakor je bila nazadnje spremenjena z Uredbo (ES) št. 1882/2003 (UL L 284, 31.10.2003, str. 1).

(2) UL L 97, 1.4.2004, str. 44.

(3) UL L 184, 17.7.1999, str. 23.

PRILOGA I PROIZVODI IZ ČLENA 1 Rženi kruh iz moke, ki vsebuje ≥ 50 % rži (polnozrnate ržene moke, celega ali počenega rženega zrnja in rženih kosmičev), ≤ 30 % pšenice in ≤ 4 % dodanega sladkorja brez dodanih maščob.